
Republika Hrvatska
Općinski prekršajni sud u Zagrebu
Avenija Dubrovnik 8	
					Poslovni broj: Pp-4478/2026-11
		
U   I M E   R E P U B L I K E   H R V A T S K E 

P R E S U D A

Općinski prekršajni sud u Zagrebu, po sucu Darjanu Bižupiću, uz sudjelovanje Ozane Tomić kao zapisničarke, u prekršajnom predmetu protiv I. okrivljene pravne osobe Klub studenata Filozofskog fakulteta Sveučilišta u Zagrebu, zastupane po braniteljici Nicole Kwiatkowski, odvjetnici iz Zagreba, i protiv II. okrivljene odgovorne osobe Karla Ekmečića, zbog djela prekršaja iz članka 10. stavka 1. i stavka 2. Zakona o zabrani i sprječavanju obavljanja neregistrirane djelatnosti ("Narodne novine" broj 61/11., 66/19.) i članka 40. stavka 1. točke 57. i stavak 2. Zakona o ograničavanju uporabe duhanskih i srodnih proizvoda ("Narodne novine" broj 45/17., 114/18., 98/25.), a povodom optužnog prijedloga Državnog inspektorata, Područnog ureda Zagreb, Službe turističke inspekcije, Klasa: UP/I-334-01/26-03/10, Ur. broj: 443-02-05-05-26-6 od 27. ožujka 2026., nakon provedene glavne i javne rasprave 13. travnja 2026. u nazočnosti okrivljenika i braniteljice te bez nazočnosti predstavnika tužitelja, 16. travnja 2026. javno objavio i

p r e s u d i o   j e 

I. okrivljena pravna osoba: Klub studenata Filozofskog fakulteta Sveučilišta u Zagrebu, OIB: 67132444121, Registarski broj: 21001541, predstavljena po Karlu Ekmečić, financira se od donacije članova, nema podataka o godišnjem iznosu donacija, prekršajno nekažnjavana, sa sjedištem u Zagrebu, Ulica Ivana Lučića 3, 

II. okrivljena odgovorna osoba: Karlo Ekmečić, sin Ante Ekmečića i Tanje Matanović Ekmečić, rođen 27.01.2001. u Šibeniku, državljanin RH, OIB: 81322496383, stručna sprema: SSS, student,  zaposlen pod studentskim ugovorom, s mjesečnim primanjima od 1.400,00 eura, neoženjen, bez djece, prekršajno nekažnjavan, s prebivalištem u Šibeniku, Wilsonova 4, i boravištem na adresi u Zagrebu, Mladena Vodićke 4 (kod Zovko),  

k  r  i  v  i    s u

1. što su u vremenu od 1. listopada 2025. do 11. ožujka 2026. obavljali ugostiteljsku djelatnost odnosno usluživali su alkoholna pića i napitke koji sadrže alkohol u prostorijama Udruge "Klub studenata Filozofskog fakulteta Sveučilišta u Zagrebu" (KSFF) u Zagrebu, Ivana Lučića 3, te isto naplaćivali, odnosno pravna osoba je obavljala djelatnost koja nije upisana u sudski registar ili drugi odgovarajući registar, a čime su ostvarili imovinsku korist u iznosu od 1500,00 eura,

čime su počinili djelo prekršaja iz članka 5. stavka 1. točke 1. Zakona o zabrani i sprečavanju obavljanja neregistrirane djelatnosti, kažnjivo po članku 10. stavku 1. i stavku 2. istog Zakona,

2. što 11. ožujka 2026. u 16:30 sati, u prostorijama Udruge "Klub studenata Filozofskog fakulteta Sveučilišta u Zagrebu" (KSFF) u Zagrebu, Ivana Lučića 3, nisu osigurali poštivanje zabrane pušenja duhanskih proizvoda u zatvorenom javnom prostoru budući je nekoliko članova udruge zatečeno u konzumaciji duhanskih proizvoda,

čime su počinili djelo prekršaja iz članka 25. stavka 1. i stavka 2. Zakona o ograničavanju uporabe duhanskih i srodnih proizvoda, kažnjivo po članku 40. stavku 1. točki 57. i stavku 2. istog Zakona, 

te se temeljem odredbe članka 38. stavka 2. točke 2. Prekršajnog zakona ("Narodne novine" broj 107/07., 39/13., 157/13., 110/15., 70/17., 118/18. i 114/22.) za počinjena djela prekršaja pod točkama 1. i 2. izreke, iz citirane odredbe, I. i II. okrivljenik se u cijelosti
OSLOBAĐAJU OD KAZNE

Temeljem odredbe članka 139. stavka 3., u svezi članka 138. stavka 2. točke 3. Prekršajnog zakona I. i II. okrivljenici su obvezni naknaditi trošak prekršajnog postupka u paušalnom iznosu od po 30,00 eur (trideset eura) SVAKI u korist Državnog proračuna na račun naveden u priloženom predlošku uplatnice, u roku 15 dana po pravomoćnosti presude, jer će se u protivnom postupiti po odredbama članka 152. stavka 4. i 11. Prekršajnog zakona.
Temeljem članka 10. stavka 9. Zakona o zabrani i sprečavanju obavljanja neregistrirane djelatnosti te članka 76. stavak 1. Prekršajnog zakona od I. okrivljene pravne osobe se na ime imovinske koristi ostvarene počinjenim prekršajem oduzima novčani iznos od 1.500,00 eur (tisuću petsto eura), te je I. okrivljena pravna osoba obavezna navedeni iznos uplatiti u korist Državnog proračuna na račun naveden u priloženom predlošku uplatnice u roku od 15 dana po pravomoćnosti ove presude, jer će se u protivnom postupiti prema odredbi članka 34. Prekršajnog zakona.

Obrazloženje

1. Državni inspektorat, Područni ured Zagreb, Služba turističke inspekcije, pod brojem: Klasa: UP/I-334-01/26-03/10, Ur. broj: 443-02-05-05-26-6 podnio je 30. ožujka 2026. optužni prijedlog protiv I. i II. okrivljenika, zbog djela prekršaja činjenično i pravno opisanog u izreci ove presude.
2. Predstavnik I. okrivljene pravne osobe koji je ujedno i II. okrivljena odgovorna osoba je u obrani I. i II. okrivljenika priznao da su u vremenu od 1. listopada 2025. do 11. ožujka 2026. obavljali ugostiteljsku djelatnost odnosno usluživali su alkoholna pića i napitke koji sadrže alkohol u prostorijama Udruge "Klub studenata Filozofskog fakulteta Sveučilišta u Zagrebu" (KSFF) u Zagrebu, Ivana Lučića 3, te isto naplaćivali, odnosno pravna osoba je obavljala djelatnost koja nije upisana u sudski registar ili drugi odgovarajući registar, a čime su ostvarili imovinsku korist u iznosu od 1500,00 eura. Naime, alkoholna pića koja su usluživana su naplaćivana u vidu donacija studenata koji su naručivali i konzumirali ta pića, a preporučene donacije su bile istaknute na jednom papiru kod šanka. To nisu činili konstantno već samo prilikom većih proslava, a kritične zgode kolegica koja je radila i posluživala pića je omaškom uzimala donacije te naplatila alkoholna pića studentima koji su iz konzumirali. Dodao je kako su odmah nakon inspekcijskog nadzora prestali sa obavljanjem ugostiteljske djelatnosti na ovakav način te više nisu studentima usluživali i naplaćivali alkohola pića, a što je inspekcija utvrdila u tri naknadna nenajavljena inspekcijskog nadzora. Priznao je, 11. ožujka 2026. u 16:30 sati, u prostorijama Udruge "Klub studenata Filozofskog fakulteta Sveučilišta u Zagrebu" (KSFF) u Zagrebu, Ivana Lučića 3, nisu osigurali poštivanje zabrane pušenja duhanskih proizvoda u zatvorenom javnom prostoru budući je nekoliko članova udruge zatečeno u konzumaciji duhanskih proizvoda. Dodao je kako su odmah nakon inspekcijskog nadzora osigurali da se u prostorijama Kluba studenata u zatvorenom javnom prostoru poštuje zabrana pušenja duhanskih proizvoda te ovaj prekršaj više nisu počinili. Žao im je zbog počinjenih prekršaja, iskreno se kaju, te obećaju da prekršaje više neće ponoviti. 
3. U dokaznom postupku sud je izvršio uvid i pročitao je zapisnik Državnog inspektorata, Područnog ureda Zagreb, Službe turističke inspekcije od 18. ožujka 2026. o obavljenom inspekcijskom nadzoru (str. 36-37 spisa), u kojem je navedeno da je u trenutku kontrole upravnog rješenja turističkog inspektora od 17. ožujka 2026. utvrđeno da se Udruga pridržava izdanog rješenja turističkog inspektora na način da se ne obavlja ugostiteljska djelatnost – usluživanje alkoholnih pića i napitaka koji sadrže alkohol u poslovnim prostorijama Udruge na adresi u Zagrebu, Ivana Lučića 3, Filozofski fakultet u Zagrebu. U prostorijama udruge nisu zatečena alkoholna pića i napitci koji sadrže alkohol. 
	4. U dokaznom postupku sud je izvršio uvid i pročitao je zapisnik Državnog inspektorata, Područnog ureda Zagreb, Službe turističke inspekcije od 20. ožujka 2026. o obavljenom inspekcijskom nadzoru (str. 38-39 spisa), u kojem je navedeno da je u trenutku kontrole upravnog rješenja turističkog inspektora od 17. ožujka 2026. utvrđeno da se Udruga pridržava izdanog rješenja turističkog inspektora na način da se ne obavlja ugostiteljska djelatnost – usluživanje alkoholnih pića i napitaka koji sadrže alkohol u poslovnim prostorijama Udruge na adresi u Zagrebu, Ivana Lučića 3, Filozofski fakultet u Zagrebu. U prostorijama udruge nisu zatečena alkoholna pića i napitci koji sadrže alkohol.
	5. U dokaznom postupku sud je izvršio uvid i pročitao je zapisnik Državnog inspektorata, Područnog ureda Zagreb, Službe turističke inspekcije od 30. ožujka 2026. o obavljenom inspekcijskom nadzoru (str. 40-41 spisa), u kojem je navedeno da je u trenutku kontrole upravnog rješenja turističkog inspektora od 17. ožujka 2026. utvrđeno da se Udruga pridržava izdanog rješenja turističkog inspektora na način da se ne obavlja ugostiteljska djelatnost – usluživanje alkoholnih pića i napitaka koji sadrže alkohol u poslovnim prostorijama Udruge na adresi u Zagrebu, Ivana Lučića 3, Filozofski fakultet u Zagrebu. U prostorijama udruge nisu zatečena alkoholna pića i napitci koji sadrže alkohol.
6. Braniteljica I. okrivljene pravne osobe te predstavnik I. okrivljene pravne osobe koji je ujedno i II. okrivljena odgovorna osoba nisu imali primjedbi na izvedene dokaze.
7. Sud je zapisnike u potpunosti prihvatio kao vjerodostojne dokaze u smislu članka 158. stavak 5. Prekršajnog zakona, budući je zapisnik sačinjen prema odredbama Zakona o općem upravnom postupku te posebnog propisa – Zakona o Državnom inspektoratu. Iz zapisnika nesporno proizlazi da naknadnim kontrolama Državnog inspektorata nisu utvrđene nepravilnosti, odnosno da su poštivane mjere naređene po inspektoru. Također, nisu utvrđene nepravilnosti u smislu Zakona o zabrani i sprečavanju obavljanja neregistrirane djelatnosti niti nepravilnosti iz Zakona o ograničavanju uporabe duhanskih i srodnih proizvoda.
8. U dokaznom postupku izvršen je uvid i pročitana je potvrda iz prekršajne evidencije Ministarstva pravosuđa, uprave i digitalne transformacije, Uprave za kazneno pravo, Odjela za prekršajne evidencije od 30. ožujka 2026. za I. okrivljenu pravnu osobu, iz koje proizlazi da u toj evidenciji ne postoje podaci o I. okrivljenoj pravnoj osobi, iz čega proizlazi da I. okrivljena pravna osoba nije prekršajno osuđivana.
9. U dokaznom postupku izvršen je uvid i pročitana je potvrda iz prekršajne evidencije Ministarstva pravosuđa, uprave i digitalne transformacije, Uprave za kazneno pravo, Odjela za prekršajne evidencije od 30. ožujka 2026. za II. okrivljenu odgovornu osobu, iz koje proizlazi da u toj evidenciji ne postoje podaci o II. okrivljenoj odgovornoj osobi, iz čega proizlazi da II. okrivljena odgovorna osoba nije prekršajno osuđivana.
10. Sud je potvrde iz prekršajne evidencije u potpunosti prihvatio kao vjerodostojan dokaz o dosadašnjoj prekršajnoj nekažnjavanosti I. okrivljene pravne osobe i II. okrivljene odgovorne osobe, jer su potvrde izdane od strane državnog tijela nadležnog za vođenje takve evidencije.
	11. Nakon provedenog postupka, razgledavši navode u optužnom prijedlogu, obranu i okolnostno priznanje I. i II. okrivljenika, sud smatra dokazanim djela prekršaja koje se okrivljenicima stavljaju na teret, pa je odlučio kao u izreci ove presude.
	12. Naime, kako su okrivljenici postupili protivno izričitoj zakonskim odredbama navedenim u izreci ove presude, to su njihovim propustom ostvarena sva bitna obilježja označenih djela prekršaja pa ih je za ta djela valjalo proglasiti krivima.
13. Međutim, u konkretnom slučaju sud okrivljenima nije izrekao propisane novčane kazne (koja je za prekršaj pod točkom 1. izreke zapriječena u rasponu od 20.000,00 do 50.000,00 kuna za prekršaj pravne osobe, i u rasponu od 5.000,00 do 20.000,00 kuna za prekršaj odgovorne osobe u pravnoj osobi, a za prekršaj pod točkom 2. izreke u rasponu od 9.290,00 do 19.900,00 eura za prekršaj pravne osobe, i u rasponu od 660,00 do 2.000,00 eura za prekršaj odgovorne osobe u pravnoj osobi), već je primjenom članka 38. stavka 2. Prekršajnog zakona, oslobodio okrivljenike od kazne, imajući u vidu iskreno priznanje prekršaja, dosadašnju nekažnjavanost I. i II. okrivljenika, žaljenje okrivljenika zbog prekršaja, iskreno kajanje kao i obećanje da prekršaj više neće ponoviti, a posebice činjenicu da je počinitelj otklonio posljedice prekršaja te time ispunio propisane zakonske obveze zbog čijeg neispunjenja je pokrenut prekršajni postupak, slijedom čega su ispunjene pretpostavke za oslobođenje od kazne kako to propisuje članak 38. stavak 2. točka 2. Prekršajnog zakona, dok otegotnih okolnosti sud nije našao niti kod jednog okrivljenika, pa stoga sud drži da će se u konkretnom slučaju, već samim oduzimanjem imovinske koristi u iznosu od 1.500,00 eura, okrivljenici kloniti ovakvih i sličnih prekršajnih djela i bez izricanja propisanih kazni. Naime, iz zapisnika o naknadno obavljenim inspekcijskim nadzorom 18. ožujka 2026., 20. ožujka 2026. i 30. ožujka 2026. nesporno proizlazi da su okrivljenici otklonili posljedice prekršaja te time ispunili propisane zakonske obaveze u odnosu na oba dva prekršaja koji im se stavljaju na teret. 
14. Temeljem u izreci citiranih propisa, kako su okrivljenici proglašeni krivima, to su obvezni nadoknaditi troškove prekršajnog postupka u paušalnom iznosu, koji je odmjeren s obzirom na složenost i duljinu trajanja postupka, pri čemu su obvezani na naknadu troškova postupka bliže minimalnom propisanom iznosu.
15. Odluka o oduzimanju imovinske koristi od I. okrivljene pravne osobe temelji se na članku 10. stavku 9. Zakona o zabrani i sprečavanju obavljanja neregistrirane djelatnosti, kojim člankom je propisano da će se osim oduzimanja predmeta i sredstava počinitelju prekršaja oduzeti i imovinska korist ostvarena počinjenjem prekršaja, te na članku 76. stavak 1. Prekršajnog zakona kojim je propisano da će se imovinska korist oduzeti sudskom odlukom kojom je utvrđeno da je počinjen prekršaj, a iz spisa, poglavito iz okolnosnog priznanja okrivljenih, proizlazi da je I. okrivljena pravna osoba ostvarila imovinsku korist u nespornom iznosu od 1.500,00 eura.

U Zagrebu 16. travnja 2026. 
Zapisničarka 									  Sudac
Ozana Tomić 								      Darjan Bižupić


Uputa o  pravnom lijeku:
	Protiv presude dopuštena je žalba  u roku od 8 dana od dana primitka presude. Žalba se podnosi Općinskom prekršajnom sudu u Zagrebu, Avenija Dubrovnik 8, u dva  primjerka, a o žalbi odlučuje nadležni sud. Okrivljenici imaju pravo žaliti se samo na odluku o prekršajnopravnim sankcijama, troškovima postupka, oduzimanju imovinske koristi i oduzimanju predmeta.

Dostavna naredba:
1. I. okrivljenoj pravnoj osobi: Klub studenata Filozofskog fakulteta Sveučilišta u Zagrebu, Ulica Ivana Lučića 3, Zagreb,
2. II. okrivljenoj odgovornoj osobi: Karlo Ekmečić, Mladena Vodićke 4 (kod Zovko), Zagreb,
3. braniteljici I. okrivljene pravne osobe: Odvjetnica Nicole Kwiatkowski, Gjure Deželića 70/II, Zagreb,
4. tužitelju: Državni inspektorat, Područni ured Zagreb, Služba turističke inspekcije,  
5. spis.
image1.png




